A Bizottság 2829/79/EGK rendelete
(1979. december 14.)
az egyes tartósított élelmiszerek előállítása során használt olívaolajra alkalmazott termelési visszatérítésre vonatkozó részletes szabályok megállapításáról szóló 1963/79/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 590/79/EGK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2],
tekintettel az egyes tartósított élelmiszerek előállítása során használt olívaolajra alkalmazott termelési visszatérítésre vonatkozó általános szabályok megállapításáról szóló, 1979. március 26-i 591/79/EGK tanácsi rendeletre [3] és különösen annak 9. cikkére,
mivel az 1963/79/EGK bizottsági rendelet [4] 2. cikkének (1) bekezdése rendelkezik arról, hogy az olaj ellenőrzésére vonatkozó kérelmeket legalább öt munkanappal az olaj felhasználásával előállított tartósított élelmiszerek gyártásának előirányzott kezdete előtt kell benyújtani az illetékes hatóságnak;
mivel e rögzített időtartamnak az a célja, hogy az illetékes hatóságok megvizsgálhassák az olívaolaj-készletet; mivel ezen hatósági vizsgálat módszerei tagállamonként különböznek, a tagállamoknak kell meghatározniuk a szóban forgó ellenőrzéshez szükséges időtartamot;
mivel az e rendeletben meghatározott intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
Az 1963/79/EGK rendelet 2. cikkének (1) bekezdése a következőképpen módosul:
"(1) A termelési visszatérítésre való jogosultság elnyeréséhez a gyártónak a gyártás előirányzott kezdete előtt be kell nyújtani az illetékes hatóságnak egy ellenőrzés iránti kérelmet.
Ilyen kérelmet nem lehet benyújtani mindaddig, amíg az olaj nincs az üzem területén.
Az érintett tagállam szükség esetén meghatároz egy legrövidebb időtartamot, amelynek az ellenőrzés iránti kérelem benyújtása és az első albekezdésben meghatározott időpont között el kell telnie."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1979. december 14-én.